PlayStation (κονσόλα)

μικρογραφία|Το PS one με το πρώτο χειριστήριο DualShock.

Το PlayStation, PS, PSone, PS1 ή PSX (ιαπωνικά: プレイステーション, Χέπμπορν: Pureisutēshon) είναι 32-bit κονσόλα βιντεοπαιχνιδιών πέμπτης γενιάς, η οποία κυκλοφόρησε από τη Sony Computer Entertainment στις 3 Δεκεμβρίου του 1994 στην Ιαπωνία, στις 9 Σεπτεμβρίου του 1995 στις Ηνωμένες Πολιτείες, στις 29 Σεπτεμβρίου 1995 στην Ευρώπη και στις 15 Νοεμβρίου του 1995 στην Ωκεανία. Είναι η πρώτη κονσόλα της σειράς PlayStation.

Η κονσόλα αποδείχθηκε εξαιρετικά δημοφιλής για την εκτεταμένη βιβλιοθήκη παιχνιδιών, τα δημοφιλή franchises, τη χαμηλή λιανική τιμή και το επιθετικό μάρκετινγκ, ιδίως προς τους νέους, που τη διαφήμιζε ως την προτιμώμενη κονσόλα για εφήβους και ενήλικες, και επίσης ως την κονσόλα του μέλλοντος. Χαρακτηριστική έχει μείνει η διαφήμιση των πρώτων ετών που τόνιζε τα εντυπωσιακά γραφικά του, με το σλόγκαν «Sony PlayStation: Το μέλλον στα χέρια σας!» που παίχτηκε σε πολλές χώρες, μεταξύ των οποίων και στην Ελλάδα. Εκτός από την τεράστια διαφημιστική εκστρατεία, καθοριστική για την επιτυχία του ήταν και η ισχυρή υποστήριξη πολλών τρίτων προγραμματιστών, που προήλθε από τα εξαιρετικά εργαλεία ανάπτυξης της Sony, την κατασκευή της κονσόλας που επέτρεπε τον εύκολο προγραμματισμό και τη φιλελεύθερη (χωρίς αποκλεισμούς) χρέωση αδειοδότησης μόλις 10 δολαρίων. Τα πλέον αναγνωρισμένα από τους κριτικούς παιχνίδια που καθόρισαν την κονσόλα, περιλαμβάνουν τα Gran Turismo, Crash Bandicoot, Spyro the Dragon, Tomb Raider, Resident Evil, Metal Gear Solid, Tekken, Tekken 2, Tekken 3 (ιδίως το Tekken 3) και Final Fantasy VII.

Το PlayStation σηματοδότησε την άνοδο και την παγκόσμια επιτυχία της Sony στη βιομηχανία βιντεοπαιχνιδιών. Έλαβε άκρως θετική αναγνώριση και εξ αρχής πούλησε με ραγδαίους ρυθμούς. Σε λιγότερο από μια δεκαετία, έγινε η πρώτη στην ιστορία κονσόλα, και γενικώς πλατφόρμα ψυχαγωγίας υπολογιστών, που παρήγαγε πάνω από 100 εκατομμύρια αντίτυπα, κάτι που το πέτυχε εννέα χρόνια και έξι μήνες μετά την αρχική κυκλοφορία του. Η χρήση CD (συμπαγών δίσκων) εξ αρχής από το πρώτο PlayStation προανήγγειλε τη μετάβαση της βιομηχανίας παιχνιδιών από τις κασέτες στα CD. Η επιτυχία του PlayStation οδήγησε σε μια σειρά διαδόχων, ξεκινώντας με το PlayStation 2 το 2000.

Ακόμα και μετά την κυκλοφορία του διαδόχου του, όμως, το αρχικό PlayStation παρέμεινε στην παραγωγή και συνέχισε να λαμβάνει νέες κυκλοφορίες παιχνιδιών για αρκετά χρόνια. Την ίδια χρονιά που εισήχθη ο διάδοχός του, το 2000, η Sony κυκλοφόρησε ένα μικρότερο και φθηνότερο μοντέλο του αρχικού PlayStation, ως μια επανασχεδιασμένη slim (λεπτή) εκδοχή της κονσόλας, ονόματι PS one («PlayStation ένα»). Τα τελευταία αντίτυπα του PS one, πωλήθηκαν τον χειμώνα του 2004-2005. Τελικώς, η Sony σταμάτησε την παραγωγή του PlayStation στις 23 Μαρτίου 2006, πάνω από έντεκα χρόνια μετά την κυκλοφορία του, και μάλιστα την ίδια χρονιά που κυκλοφόρησε για πρώτη φορά το PlayStation 3, δίνοντας στο αρχικό PlayStation μία από τις μεγαλύτερες διάρκειες ζωής στην ιστορία των βιντεοπαιχνιδιών. Στο χρονικό αυτό διάστημα, κυκλοφόρησαν περισσότερα από 4.000 παιχνίδια PlayStation, με συνολικές πωλήσεις 962 εκατομμυρίων αντιτύπων τους. Παγκοσμίως, οι συνολικές πωλήσεις της ίδιας της κονσόλας έφτασαν τα 102,49 εκατομμύρια αντίτυπα, με την εξής κατανομή: Βόρεια Αμερική: 40,78 εκατομμύρια, Ευρώπη: 40,12 εκατομμύρια και Ασία: 21,59 εκατομμύρια.

Ως κονσόλα βιντεοπαιχνιδιών πέμπτης γενιάς, οι κυριότεροι ανταγωνιστές του PlayStation ήταν το Nintendo 64 (64-bit, εξ ου και η ονομασία του) και το Sega Saturn (32-bit).

 Λειτουργίες 
μικρογραφία|Το επίσημο χειριστήριο των πρώτων αντιτύπων του PlayStation.

Το PlayStation, εκτός από το να παίζει παιχνίδια, έχει τη δυνατότητα να διαβάζει και να παίζει CD μουσικής. Το πρόγραμμα μουσικής μπορεί να αναμιγνύει τη σειρά των τραγουδιών, να δημιουργήσει λίστα εκτέλεσης των κομματιών, να κάνει επανάληψη ενός τραγουδιού ή και όλου του CD. Αυτή η λειτουργία, καθώς και η λειτουργία διαχείρισης της κάρτας μνήμης, μπορούν να χρησιμοποιηθούν απλώς ξεκινώντας την κονσόλα, χωρίς την τοποθέτηση CD.

 Τίτλοι 
Έως τις 30 Σεπτεμβρίου του 2007, είχαν κυκλοφορήσει συνολικά 7.918 διαφορετικοί τίτλοι βιντεοπαιχνιδιών για το PlayStation. Έως τις 31 Μαρτίου του ίδιου έτους, η συνολικές κυκλοφορίες έφτασαν τα 962 εκατομμύρια τεμάχια. Το τελευταίο παιχνίδι που κυκλοφόρησε για το PlayStation ήταν το FIFA Football 2005. Στις 26 Ιουλίου του 2007 στην Ιαπωνία και στις 18 Μαρτίου του 2008 στις Ηνωμένες Πολιτείες, κυκλοφόρησε το Metal Gear Solid: The Essential Collection, το οποίο περιείχε νέες εκδόσεις του παιχνιδιού Metal Gear Solid που είχε κυκλοφορήσει για το αυθεντικό PlayStation. Τα CD ήταν γραμμένα με τον τρόπο αποθήκευσης δεδομένων του PlayStation και ήταν δυνατό να αναπαραχθούν από τα PlayStation και PSone.

Έως τις 30 Απριλίου του 2008, ο τίτλος του PlayStation με τις υψηλότερες πωλήσεις, ήταν το Gran Turismo, βιντεοπαιχνίδι αγώνων, το οποίο πούλησε 10,85 εκατομμύρια αντίτυπα.

 Περίοδος διάθεσης 
Με διάρκεια 11 ετών, το PlayStation είχε μια από τις μακρύτερες περιόδους διάθεσης στην αγορά των βιντεοπαιχνιδιών. Στις 23 Μαρτίου 2006, η Sony ανακοίνωσε την απόσυρσή του από την παραγωγή.

 Υστεροφημία 

Η επιτυχία του PlayStation οδήγησε στο τέλος της εποχής των κονσολών με κασέτες (cartridges). Παρότι δεν ήταν το πρώτο σύστημα που έκανε χρήση οπτικού δίσκου, ήταν το πρώτο εμπορικά επιτυχημένο και κατέληξε να αναμετρηθεί με την τελευταία κονσόλα με κασέτες, το Nintendo 64.

Την εποχή της εξέλιξης και της παραγωγής του Nintendo 64, η Nintendo εξέφραζε δημόσια τη δυσπιστία της σχετικά με τη χρήση CD και DVD για την αποθήκευση βιντεοπαιχνιδιών, παραθέτοντας ως επιχείρημα το μεγαλύτερο χρόνο φόρτωσης, καθώς και ζητήματα σχετικά με την αντοχή των αποθηκευτικών αυτών μέσων. Είναι ευρέως διαδεδομένη, ωστόσο, η θεωρία ότι η εταιρεία είχε ακόμα μεγαλύτερη ανησυχία σχετικά με την παραβίαση πνευματικών δικαιωμάτων, δεδομένου ότι η εταιρεία είχε την αποκλειστικότητα πολλών παιχνιδιών και δεν έκανε χρήση πολλών τίτλων από άλλες εταιρείες.

Η διαρκώς αυξανόμενη πολυπλοκότητα των παιχνιδιών (σε περιεχόμενο, γραφικά και ήχο) έσπρωξε τις κασέτες στα όριά τους, σχετικά με τις αποθηκευτικές τους δυνατότητες. Ακόμη, τα CD θεωρήθηκαν καλύτερη επιλογή από τους κατασκευαστές, λόγω του ιδιαιτέρως χαμηλότερου κόστους παραγωγής τους, καθώς και της ελαστικότητας που αυτά προσέφεραν (είναι ευκολότερο να τροποποιηθεί η παραγωγή ανάλογα με τη ζήτηση). Εν συνεχεία, ήταν δυνατό να μεταφέρουν αυτή τη μείωση του κόστους στον τελικό καταναλωτή.

Για τις εταιρείες ένα πολύ μεγάλο μειονέκτημα των CD ήταν η παράνομη αντιγραφή τους που έγινε εύκολη με την έλευση των συσκευών αντιγραφής του, καθώς και των τροποποιητικών τσιπς. Παρά το μειονέκτημα αυτό για τα CD, η Sony τα υποστήριξε έναντι των κασετών και βοήθησε στην προώθηση της χρήσης των CD ως μέσα αποθήκευσης ηλεκτρονικών παιχνιδιών.

 Παραπομπές 

 Πηγές 








































 Εξωτερικοί σύνδεσμοι 

Κατηγορία:PlayStation
Κατηγορία:PlayStation (κονσόλα)
Κατηγορία:Κονσόλες της Sony
Κατηγορία:Κονσόλες βιντεοπαιχνιδιών πέμπτης γενιάς
Κατηγορία:Οικιακές κονσόλες βιντεοπαιχνιδιών
Κατηγορία:Ιαπωνικά εμπορικά σήματα
Κατηγορία:Καταργημένα προϊόντα